
Lombtrágya kezelések hatása a mák egészségi állapotára és produkciójára

A Magyarországon termesztett mák termés mennyiségét valamint annak minőségét az egyes években kialakuló peronoszpóra illetve korompenész fertőzések jelentős mértékben csökkenthetik.
Célul tűztem néhány, lombtrágyaként kijuttatható ún. kondícionáló szer hatásának értékelését a mákperonoszpóra és a korompenész kórokozói által okozott fertőzésekre. Ugyanakkor fel kívántam mérni a kezelések hatását a mák fontosabb, a produkciót befolyásoló, tulajdonságaira és beltartalmi értékeire is.
A kitűzött célok elérése érdekében a Budapesti Corvinus Egyetem Soroksári Kísérleti Üzem és Tangazdaságának Gyógynövény Telepe által termesztett ’Kék Duna’ mákfajta üzemi állományában 2012 tavaszán parcellákat jelöltünk ki, három ismétlésben. A kijelölt parcellákra a réz tartalmú Sergomil-L60, Plantafosz® Réz, valamint Biomit plussz® készítményeket permetezéssel juttattam ki három alkalommal, kampós bimbós fázis kezdetétől zöldtokosállapotig. A kezeltek mellett kezeletlen kontroll parcellákat hagytunk.
Június második dekádjában az állati kártevők károsítása valamint a gyakori viharok révén megjelentek a korompenész tünetei, röviddel ezután a peronoszpóra másodlagos tünetei is mutatkoztak. A kezeletlen növényállományban közepes, illetve alacsony-közepes szintű fertőzés alakult ki. A levéltrágyákkal végzett kezelések, a rendelkezésre álló kondicionálási időt figyelembe véve, számottevően nem befolyásolták a kártétel szintjét egyik kórokozó esetében sem. A peronoszpóra fertőzöttség mértéke átlagosan 10%, a korompenésznél átlagosan 15% volt.
A mák növények növekedésére és produkciójára ezzel szemben statisztikailag igazolható volt a készítmények hatása. A kondícionáló szerek közül a Plantafosz® Rézzel végzett kezelések más készítményekhez képest átlagosan 7%-al emelték a növénymagasságot, 11%-al a tokméretet és 10%-al a magtömeget. Ugyanakkor a másik két készítmény átlagosan 9,5%-al csökkentette a mák produkcióját a kontroll növényekhez képest, ugyanezen tulajdonságokat figyelembe véve.
Nem mutatkozott szignifikáns eltérés a kezelt illetve a kontroll növények alkaloid tartalmában.
A kondicionáló készítményekkel tehát 2012-ben mérsékelt és esetenként ellentmondásos eredményeket értem el. Annak érdekében, hogy a lombtrágyák hatását a mák kórokozóira illetve produkciójára megbízhatóan feltárhassuk, a vizsgálatokat tovább szükséges folytatni. Eredményeim alapján más évjáratban, más fajtákon illetve a dózisok és a kijuttatás optimalizálásával célszerű tovább kísérleteznünk.



